PASKAIDROJUMA RAKSTS

1.Ievads

Budžeta grozījuma Nr. 4 projekta (BGP) 2019. gadam mērķis ir atjaunināt gan budžeta izdevumu, gan ieņēmumu daļas, lai ņemtu vērā jaunākās norises:

–izdevumu daļā –

–atbrīvot saistību un maksājumu apropriācijas budžeta pozīcijās, uz kurām attiecas 1.a izdevumu kategorija “Konkurētspēja izaugsmei un nodarbinātībai” , 1.b izdevumu kategorija “Ekonomikas, sociālā un teritoriālā kohēzija”, 3. izdevumu kategorija “Drošība un pilsonība”, 4. izdevumu kategorija “Globālā Eiropa”, kā arī Eiropas Savienības Solidaritātes fonds;

–veikt korekcijas dažu iestāžu 2019. gada budžetā, ņemot vērā to, ka Apvienotās Karalistes izstāšanās no Eiropas Savienības tika atlikta līdz 2019. gada 31. oktobrim.

–ieņēmumu daļā — tradicionālo pašu resursu (t. i., muitas nodokļi un cukura nozares nodevas), pievienotās vērtības nodokļa (PVN) un nacionālā kopienākuma (NKI) bāzu prognožu pārskatīšana un attiecīgo Apvienotās Karalistes korekciju un to finansējuma ieplānošana budžetā, kas ietekmē dalībvalstu pašu resursu iemaksu ES budžetā sadalījumu.

2. Izdevumu atjaunināšana

2.1. Saistību un maksājumu apropriāciju samazināšana

2.1.1. Finanšu uzraudzības iestādes (EBI, EAAPI un EVTI)

Komisija 2017. gada septembrī ierosināja būtiski pārskatīt Eiropas Banku iestādes (EBI), Eiropas Apdrošināšanas un aroda pensiju iestādes (EAAPI) un Eiropas Vērtspapīru un tirgu iestādes (EVTI) pilnvaras, prasot ievērojami palielināt cilvēkresursus un finanšu resursus, jo īpaši EVTI. Viens no galvenajiem priekšlikuma elementiem bija pāreja uz jaunu finansēšanas modeli, saskaņā ar kuru pašreizējais finansējuma sadalījums starp ES budžeta iemaksu (40 %) un valsts uzraudzības iestāžu iemaksu (60 %) tiks aizstāts ar finansējumu no maksām un līdzsvarojošu iemaksu no ES budžeta. Vienlaikus Komisija ierosināja arī jaunas EVTI pilnvaras attiecībā uz centrālo darījumu partneru (CCP) uzraudzību, pieprasot palielināt cilvēkresursus, kā arī šo no maksām finansēto darbību priekšfinansējumu, ņemot vērā laiku, kas vajadzīgs, lai ieviestu maksu sistēmu.

Politisku vienošanos par šiem priekšlikumiem panāca 2019. gada martā. Attiecībā uz EBI, EAAPI un EVTI pilnvaru pārskatīšanu kompromiss būtībā bija saistīts ar pilnvaru apjoma ierobežotāku paplašināšanu, attiecīgi ietekmējot resursu vajadzības, tā kā tika saglabāts pašreizējais finansēšanas modelis (40/60 daļa starp ES budžetu un valstu iestādēm). Salīdzinājumā ar Komisijas priekšlikumu EVTI pilnvaras attiecībā uz CCP būs nedaudz mazākas. Attiecībā uz abiem priekšlikumiem ietekme uz budžetu būs ar vienu gadu ilgu kavēšanos. Tāmē 2020. gadam jau ir atspoguļota ietekme uz budžetu attiecībā uz 2020. gadu. Šajā BGP ir ierosināts atjaunināt 2019. gada budžetu gan attiecībā uz cilvēkresursiem, gan finanšu resursiem.

Ierosinātais ES iemaksas samazinājums EBI, EAAPI un EVTI ir parādīts nākamajā tabulā.





EUR Budžeta pozīcija Nosaukums Saistību apropriācijas Maksājumu apropriācijas III iedaļa — Komisija 12 02 04 Eiropas Banku iestāde (EBI) -2 490 000 -2 490 000 12 02 05 Eiropas Apdrošināšanas un aroda pensiju iestāde (EAAPI) -2 360 000 -2 360 000 12 02 06 Eiropas Vērtspapīru un tirgu iestāde (EVTI) -13 670 000 -13 670 000 Kopā -18 520 000 -18 520 000

EBI atjauninātais štatu saraksts (-10 amata vietas), EAAPI (-9 amata vietas) un EVTI (-27 amata vietas) ir iekļauts budžeta pielikumā.

2.1.2. Eiropas Robežu un krasta apsardzes aģentūra (Frontex)

Komisija 2018. gada septembrī ierosināja paplašināt Eiropas Robežu un krasta apsardzes aģentūras (Frontex) pilnvaras, lai līdz 2020. gadam izveidotu pastāvīgu korpusu ar 10 000 robežsargu. Gaidot tiesību akta priekšlikuma pieņemšanu, 2019. gada budžetā tika iekļauta rezerve 19,3 miljonu EUR apmērā, lai segtu izmaksas saistībā ar robežsargu pirmās kārtas (375 štata vietas un 375 līgumdarbinieki) plānoto pieņemšanu darbā 2019. gada pēdējā ceturksnī.

2019. gada martā tika panākta politiska vienošanās par 10 000 robežsargu pastāvīga korpusa pakāpenisku izveidi līdz 2027. gadam. Ņemot vērā gaidāmo regulas stāšanos spēkā ap 2019. gada 1. novembri, kā oficiālu izejas punktu, lai faktiski pieņemtu darbā robežsargu pastāvīgo korpusu, Komisija uzskata, ka ir lietderīgi paturēt rezervē 7,2 miljonus EUR, lai segtu algu izdevumus par pirmo robežsargu pieņemšanu darbā 2019. gadā. Līdz ar to rezervē atlikušo summu šajā BGP var atsaukt. .